1.

naslavlja naslednja priporočila na Svet, Komisijo in Evropsko službo za zunanje delovanje: O pogajanjih o sporazumu o strateškem partnerstvu (a) naj nadgradijo odnose med EU in Japonsko s pravočasnim zaključkom pogajanj za celovit sporazum o strateškem partnerstvu; naj opredelijo resnično strateško razsežnost sporazuma, ki poudarja edinstvene vidike odnosov med EU in Japonsko; (b) naj stremijo k vzpostavitvi dolgoročnega okvira za tesnejši odnos, ki bi znatno prispeval k poglobitvi političnih, gospodarskih in kulturnih odnosov z oprijemljivimi rezultati za prebivalce obeh regij, ter naj posebno pozornost namenijo svetovnemu usklajevanju ekonomskih politik; (c) naj znatno povečajo število in razširijo področje uporabe dialogov o dvostranskem sodelovanju in sektorskih dialogov; Politični dialog (d) naj ponovno potrdijo skupne vrednote in cilje ter odgovornost za spodbujanje miru, stabilnosti, parlamentarne demokracije in trajnostnega razvoja po vsem svetu ter močnega večstranskega sistema; naj še naprej sodelujejo pri reformi in krepitvi Združenih narodov, vključno z Varnostnim svetom; naj priznajo, da je za vse bolj večpolen svet značilna vse večja politična pomembnost številnih regionalnih in nacionalnih akterjev, vključno z EU in Japonsko, ter naj zahtevajo okrepljeno sodelovanje in usklajevanje na mednarodnem prizorišču; (e) naj poglobijo in okrepijo sodelovanje v političnih in varnostnih zadevah ter prizadevanjih za mir, vključno z izmenjavo informacij, neširjenjem orožja, razoroževanjem, odpravo orožja za množično uničenje, kibernetsko zaščito in bojem proti mednarodnemu kriminalu, med drugim proti trgovini z ljudmi in mamili, piratstvu in terorizmu; (f) naj se kot vodilni donatorji svetovne razvojne pomoči zavežejo k tesnejšemu sodelovanju in usklajevanju na področju razvojnih politik in ukrepov za uresničitev razvojnih ciljev tisočletja, pri čemer je vidik varnosti ljudi ključnega pomena; (g) naj raziščejo možnosti okrepitve sodelovanja v zvezi s svetovnimi varnostnimi vprašanji, vključno s kriznim upravljanjem in prizadevanji za ohranjanje miru; (h) naj sodelujejo pri pobudah s področja civilnega kriznega upravljanja, civilne zaščite, odzivanja na naravne nesreče in nesreče, ki jih povzroči človek, humanitarne pomoči in obnove po krizah; naj okrepijo dvostransko in mednarodno sodelovanje na področju zmanjševanja nevarnosti nesreč; (i) naj izrazijo veliko zaskrbljenost držav članic glede uničujočih posledic jedrske katastrofe v Fukušimi; naj pozovejo japonsko vlado, naj čim bolj natančno in celovito obvešča mednarodno skupnost o razpoložljivih podatkih o razmerah na območju reaktorjev in ravneh onesnaženosti; (j) naj skupno spodbujajo sodelovanje v drugih večstranskih forumih, kot so ZN, G8, G20, Svetovna trgovinska organizacija (WTO) in Mednarodni denarni sklad (MDS); naj si skupaj prizadevajo za okrevanje svetovnega gospodarstva, ustvarjanje delovnih mest in večstranska trgovinska pravila; (k) naj povečajo konkretno sodelovanje pri projektih, povezanih z varnostjo, v strateških regijah, kot so Bližnji vzhod, Afrika in osrednja Azija, ter naj gradijo na dosedanjem uspešnem sodelovanju; (l) naj sodelujejo pri izvajanju sklepov konference ZN Rio+20 za dosego trajnostnega razvoja; Regionalni dialogi (m) naj podprejo povezovanje v okviru Združenja držav jugovzhodne Azije (ASEAN) in poudarijo vlogo regionalnega foruma ASEAN in vrha Vzhodne Azije pri spodbujanju vzajemnega razumevanja v Aziji in tudi vključevanju v dialog partneric zunaj te regije, vključno z EU; (n) naj poudarijo dejstvo, da so odnosi Japonske z njenimi sosedami bistveni za stabilnost in varnost v vzhodni Aziji ter svetovno varnost na splošno; (o) naj opozorijo, da sta stabilnost in popuščanje napetosti v vzhodni Aziji tudi v največjem interesu Evrope; naj spodbujajo vse udeležene strani, da napetosti na območju Vzhodnokitajskega morja razrešijo z mirnim dialogom, ki bo temeljil na mednarodnem pravu in konvencijah; da se vzdržijo vsake uporabe ali grožnje uporabe sile ter se dogovorijo za ukrepe, s katerimi bodo v primeru nepredvidenih zapletov omilile napetosti; naj poudarijo pomen izgradnje zaupanja in preventivne diplomacije; naj poudarijo dejstvo, da je pravica do svobodne mednarodne plovbe bistvena za mednarodno trgovino in da jo je treba spoštovati; (p) naj si še naprej prizadevajo za dolgoročni mir in varnost na Korejskem polotoku brez jedrskega orožja ter naj pozovejo Demokratično ljudsko republiko Korejo k opustitvi vseh obstoječih jedrskih programov; Človekove pravice in temeljne svoboščine (q) naj ponovno potrdijo skupne vrednote spoštovanja človekovih pravic, demokracije, temeljnih svoboščin, dobrega upravljanja in pravne države ter si skupaj prizadevajo za globalno spodbujanje in zaščito teh vrednot; (r) naj začnejo dialog z japonsko vlado o moratoriju na smrtno kazen, z namenom, da bi jo sčasoma odpravili; (s) naj spodbujajo enakost spolov kot bistven element demokracije; (t) naj s pogajanji dosežejo, da se v sporazum vključijo vzajemna pogojenost in politične klavzule o človekovih pravicah in demokraciji, s čimer bi ponovno potrdili vzajemno zavezanost tem vrednotam; naj sprejmejo ustrezna varovala, ki bodo zagotavljala stabilnost sporazuma in preprečevala zlorabo tovrstnih določb z obeh strani; naj vztrajajo pri tem, da mora takšna pogojenost postati del sporazuma o strateškem partnerstvu z Japonsko, v duhu splošnega pristopa EU k omenjenim vprašanjem; Gospodarsko, okoljsko, znanstveno in kulturno sodelovanje (u) naj vzpostavijo obširen okvir za sodelovanje na področju znanosti, tehnologije, poslovanja in raziskav, da bi okrepili inovacijski potencial; naj sodelujejo pri iskanju inovativnih rešitev za vprašanja v zvezi s prevozom; (v) naj preučijo možnosti tesnejšega sodelovanja na področju satelitskih navigacijskih sistemov; (w) naj okrepijo dvostransko trgovino in sodelovanje pri politikah, ki spodbujajo varno, zanesljivo in trajnostno energijo, energijsko učinkovitost, energijo iz obnovljivih virov, regulativne okvire za jedrsko varnost in stresne teste jedrskih objektov ter raziskave s področja energije, vključno s projektom mednarodnega termonuklearnega poskusnega reaktorja (ITER) in zajemanjem ogljika; (x) naj še naprej sodelujejo pri iskanju nujnega, celovitega in trajnostnega svetovnega odziva na podnebne spremembe, tudi s pozivom vseh strani h korenitemu zmanjšanju emisij toplogrednih plinov; (y) naj sodelujejo pri trajnostnem upravljanju staležev rib; (z) naj spodbujajo sodelovanje pri globalnem upravljanju in raziskovanju zalog redkih zemeljskih elementov in drugih kritičnih surovin; (aa) naj poudarijo, da je kibernetski prostor pomemben za spodbujanje svobode izražanja in enakopravnega družbenega razvoja; (ab) naj spodbujajo seznanjenost javnosti z obema stranema in njuno prepoznavnost na ozemlju obeh; naj okrepijo dvostranske kulturne in akademske izmenjave, izmenjave med mladimi, stike med ljudmi in športne izmenjave; (ac) naj si izmenjujejo izkušnje in najboljše prakse pri odzivanju na potrebe starajoče se in dejavne družbe; (ad) naj obravnavajo zdravje kot posebno področje sodelovanja in skupnih prizadevanj ter zagotovijo sredstva za združevanje in izmenjavo najboljšega razpoložljivega medicinskega znanja, vključno z biotehnologijo, da bi se odzvali na izzive na področju zdravja, s katerimi se spopadajo starajoče se družbe; Druge določbe (ae) naj se posvetujejo s Parlamentom v zvezi z določbami o parlamentarnem sodelovanju; (af) naj vključijo jasna merila in zavezujoče roke za izvajanje sporazuma o strateškem partnerstvu ter zagotovijo mehanizme spremljanja, vključno z rednim poročanjem Parlamentu;